CELEX: 62021TN0242
Language: el
Date: 2021-05-04 00:00:00
Title: Υπόθεση T-242/21: Προσφυγή της 4ης Μαΐου 2021 — Pšonka κατά Συμβουλίου

5.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/26
            
         
      Προσφυγή της 4ης Μαΐου 2021 — Pšonka κατά Συμβουλίου
      (Υπόθεση T-242/21)
      (2021/C 263/35)
      Γλώσσα διαδικασίας: η τσεχική
      
         Διάδικοι
      
      
         Προσφεύγων: Artem Viktorovyč Pšonka (Kramatorsk, Ουκρανία) (εκπρόσωπος: M. Mleziva, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΚΕΠΠΑ) 2021/394 του Συμβουλίου, της 4ης Μαρτίου 2021, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (1) καθώς και τον εκτελεστικό κανονισμό (ΕΕ) 2021/391 του Συμβουλίου, της 4ης Μαρτίου 2021, για την εφαρμογή του κανονισμού (ΕΕ) αριθ. 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (2), στο μέτρο που η ως άνω απόφαση και ο ως άνω κανονισμός αφορούν τον προσφεύγοντα,
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδά του καθώς και στα έξοδα του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο προβάλλεται προσβολή του δικαιώματος χρηστής διοίκησης.
                  
                              —
                           
                           
                              O προσφεύγων υποστηρίζει, μεταξύ άλλων, προς στήριξη της προσφυγής του ότι, κατά την έκδοση της προσβαλλόμενης απόφασης, το Συμβούλιο της Ευρωπαϊκής Ένωσης δεν επέδειξε τη δέουσα επιμέλεια, δεδομένου ότι, πριν από την έκδοσή της, δεν έλαβε υπόψη τους ισχυρισμούς του προσφεύγοντος ούτε τα εκ μέρους του προσκομισθέντα αποδεικτικά στοιχεία που συνηγορούν υπέρ του, αλλά στηρίχθηκε κυρίως σε συνοπτική έκθεση της γενικής εισαγγελίας της Ουκρανίας χωρίς να ζητήσει συμπληρωματικές πληροφορίες για την πορεία της έρευνας στην Ουκρανία.
                           
                        
            
                  2.
               
               
                  Με τον δεύτερο λόγο προβάλλεται προσβολή του δικαιώματος ιδιοκτησίας του προσφεύγοντος.
                  
                              —
                           
                           
                              Ο προσφεύγων υποστηρίζει, συναφώς, ότι τα περιοριστικά μέτρα που επιβλήθηκαν εις βάρος του είναι δυσανάλογα και υπερβολικά και παραβιάζουν τις προβλεπόμενες στο διεθνές δίκαιο εγγυήσεις προστασίας του δικαιώματος ιδιοκτησίας του προσφεύγοντος.
                           
                        
            
                  3.
               
               
                  Με τον τρίτο λόγο προβάλλεται προσβολή των θεμελιωδών δικαιωμάτων του προσφεύγοντος που κατοχυρώνει η Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών.
                  
                              —
                           
                           
                              Ο προσφεύγων υποστηρίζει συναφώς ότι, με την επιβολή περιοριστικών μέτρων εις βάρος του προσβλήθηκαν το δικαίωμά του σε δίκαιη δίκη, τα δικαιώματά του άμυνας και το δικαίωμα προστασίας της ατομικής ιδιοκτησίας, και παραβιάστηκε η αρχή του τεκμηρίου αθωότητας.
                           
                        
            
         (1)  ΕΕ 2021, L 77, σ. 29.
      
         (2)  ΕΕ 2021, L 77, σ. 2.